C 309/10
4.
BG
Официален вестник на Европейския съюз
16.8.2022 г.
Кратко определение на географския район Районът на производство на бананите, обхванати от ЗГУ Plátano de Canarias, е Archipiélago de las Islas Canarias (Канарският архипелаг) и в него са включени всички земеделски площи с надморска височина под 500 m.
5.
Връзка с географския район
а)
Специфична характеристика на географския район: Канарските острови се намират срещу северозападното крайбрежие на Африка, между 27° 37′ и 29° 25′ северна ширина.
Географското разположение на архипелага, наред с влиянието на горещите ветрове от Африка и студеното Канарско течение, обуславя наличието на влажен и мек субтропически климат с оскъдни валежи.
Средните температурни стойности, характерни за района на производство, се запазват относително постоянни през цялата година.
По крайбрежието те са около 20 °C, като с увеличаване на надморската височина се наблюдава чувствително застудяване с по-отчетливи денонощни амплитуди.
Мекият климат и влиянието на влажните въздушни маси обуславят бавното развитие на банановите растения и по-дългия период на зреене на плода, в резултат на което се формират спецификите на Plátano de Canarias.
б)
Специфична характеристика на продукта: Бананите, обхванати от ЗГУ Plátano de Canarias, са с продълговата форма и ясно изразена извивка, с минимална дължина 14 cm, минимална дебелина 27 mm, много сладък вкус и кафяви петънца по кората.
Наличието на тази окраска е отличителен белег на продукта и спомага за лесното разпознаване на Plátano de Canarias от страна на потребителите.
Петната по кората на бананите са предизвикани от действието на някои специфични ензими, най-вече полифенолоксидаза и пероксидаза.
В изследването, приложено като обосновка към заявлението за признаване на ЗГУ Plátano de Canarias, са посочени данни относно тези параметри, приложими за продукта, и сравнение с данните за банани, които се отглеждат в други райони.
От тях става ясно, че при бананите от други райони активността на ензимите пероксидаза и полифенолоксидаза е много по-ниска, отколкото при Plátano de Canarias, в резултат на което този продукт се характеризира с наличието на по-голям брой кафяви петънца, които са негов отличителен белег.
В същото изследване се анализират специфичните хранителни свойства на Plátano de Canarias, като при сравнението между него и бананите от други райони се наблюдават следните съществени различия: Plátano de Canarias съдържа по-малко нишесте и повече разтворими захари, поради което вкусът му е по-сладък; наред с това се характеризира с по-голямо съдържание на калий и фосфор и по-ниски нива на натрий и калций.
Тези значителни различия потвърждават факта, че Plátano de Canarias представлява специфичен продукт, отличаващ се от бананите, отглеждани на други места по света (Forster и др., 2002 г.).
в)
Причинно-следствена връзка между географския район и качеството, репутацията и известността на наименованието „Plátano de Canarias“: Заявлението за регистриране на ЗГУ Plátano de Canarias се основава на качеството и репутацията на продукта.
Характерните методи на отглеждане на Plátano de Canarias обаче се дължат на комбинация от исторически, природни и човешки фактори.
Канарските острови са разположени срещу северозападното крайбрежие на Африка, между 27° 37′ и 29° 25′ северна ширина, в резултат на което архипелагът е с влажен и мек субтропически климат, а валежите са оскъдни.
Разположението на Канарските острови в Атлантическия океан, по оста на субтропичния пояс и на запад от Африка обуславя наличието на специфичен климат, който е резултат от взаимодействието на два комплекса от фактори с различна интензивност — от една страна, атмосферната динамика, характерна за субтропическите ширини, а от друга — планинския релеф на повечето острови, които се намират близо до континента и са под влиянието на студеното океанско течение.